Talous- ja sosiaalikomitean lausunto aiheesta "Ehdotus Euroopan parlamentin ja neuvoston päätös sisämarkkinoiden verotuksen järjestelmiä vahvistavasta yhteisön ohjelmasta (Fiscalis 2007 -ohjelma)"

(KOM(2002) 10 lopullinen - 2002/0015 COD)

(2002/C 241/15)

Neuvosto päätti 31. tammikuuta 2002 Euroopan yhteisön perustamissopimuksen 262 artiklan nojalla pyytää talous- ja sosiaalikomitean lausunnon edellä mainitusta ehdotuksesta.

Asian valmistelusta vastannut "talous- ja rahaliitto, taloudellinen ja sosiaalinen yhteenkuuluvuus" -jaosto antoi lausuntonsa 25. kesäkuuta 2002. Esittelijä oli José Bento Gonçalves.

Talous- ja sosiaalikomitea hyväksyi 17. ja 18. heinäkuuta 2002 pitämässään 392. täysistunnossa (heinäkuun 17. päivän kokouksessa) seuraavan lausunnon. Äänestyksessä annettiin 124 ääntä puolesta ja 1 vastaan 1:n pidättyessä äänestämästä.

1. Johdanto

1.1. Tarkasteltavana olevan päätösehdotuksen perimmäisenä tarkoituksena on kehittää edelleen Euroopan parlamentin ja neuvoston vuonna 1998 hyväksymää Fiscalis-ohjelmaa(1), joka on voimassa vuosina 1998-2002.

1.1.1. Ohjelman kolmea ensimmäistä toimintavuotta koskevan väliarvioinnin(2) pohjalta komissio teki johtopäätöksen, että ohjelma on vaikuttanut myönteisesti, joten sitä on perusteltua jatkaa.

1.2. Fiscalis 2007:ää koskevalla päätösehdotuksella jatketaan pääpiirteissään vuonna 1998 hyväksyttyä Fiscalis-ohjelmaa.

1.2.1. Ohjelmaan ehdotetaan kuitenkin tiettyjä muutoksia, joista tärkeimpänä mainittakoon jäsenvaltioiden, niiden verohallinnon ja virkamiesten väliseen yhteistyöhön tähtäävät toimenpiteet välittömän verotuksen alalla, jota edellinen Fiscalis-ohjelma ei kattanut.

1.3. Fiscalis 2007:n tavoitteet liittyvät niin ikään entistä välittömämmin niihin konkreettisiin tavoitteisiin, joita yhteisössä kannettavia veroja varten laadituille veropolitiikoille on asetettu.

1.3.1. Fiscalis 2007:n tavoitteena mainitaan esimerkiksi Euroopan unionin ALV-strategian tukeminen.

1.3.2. Yhteisöllä ei juurikaan ole säännöstöä välittömän verotuksen toimintaperiaatteiden yhdenmukaistamisesta eikä koordinoinnista. Kyseisellä alalla Fiscalis 2007:n tavoitteeksi on asetettu yhteisön politiikkojen tuntemuksen edistäminen.

2. Päätösehdotuksen pääsisältö

2.1. Fiscalis 2007:ää koskeva päätösehdotus on rakenteeltaan samantapainen kuin vuonna 1998 hyväksytty ensimmäinen Fiscalis-ohjelma.

2.1.1. Ohjelma on jaettu ehdotuksessa neljään päälohkoon:

- soveltamisala ja tavoitteet

- ohjelman kattamat toimet

- rahoituskehystä koskevat säännökset

- seurantaa ja valvontaa koskevat säännökset.

2.2. Välittömän verotuksen sisällyttäminen Fiscalis 2007:n piiriin avaa ohjelmalle uusia ulottuvuuksia.

2.3. Ehdotetun päätöksen 3 artiklassa määritellyt Fiscalis 2007:n tavoitteet on jäsennelty entistä täsmällisemmin, ja ne liittyvät erityisiin veropolitiikkoihin.

2.4. Fiscalis 2007 kattaa samat toimet kuin vuosina 1998-2002 voimassa oleva Fiscalis-ohjelma.

2.5. Komission tarkoituksena on lisätä viiden vuoden kokonaisrahoitusta 40 milj. eurosta 56 milj. euroon. Tämä on perusteltua, koska ohjelma on nyt aiempaa laajempi sen kattaessa välittömän verotuksen ja koska ehdokasvaltioiden osallistumista ohjelmaan on syytä lisätä ja vahvistaa.

2.6. Ehdotetun päätöksen 13 artiklassa ehdotetaan asetettavaksi Fiscalis-komitea, joka huolehtii ohjelman seurannasta ja valvonnasta ja ottaa hoitaakseen aiemman välillisen verotuksen alan hallinnollisen yhteistyön pysyvän komitean tehtävät.

3. Erityistä

3.1. Fiscalis 2007 -ohjelmaa koskevaa päätösehdotusta arvioidessaan Euroopan talous- ja sosiaalikomitea palauttaa mieliin Fiscalis-ohjelmasta vuonna 1997 laatimansa aiemman lausunnon(3), jossa aloitteeseen suhtauduttiin yleisesti ottaen myönteisesti.

3.2. Komitea korostaa, että tämänkaltaiset jäsenvaltioiden väliset yhteistyöohjelmat ovat tarpeellisia etenkin verotuksen alalla. Jäsenvaltioiden verohallinto joutuu päivittäin kamppailemaan uusien kysymysten ja uusien haasteiden kanssa varsinkin sähköisen kaupankäynnin lisääntyessä.

3.3. Fiscalis 2007:n ei voida katsoa olevan pelkkä verotusalan koulutusohjelma.

3.3.1. Vaikka koulutus on tärkeä osa ohjelmaa koulutustilaisuuksineen, seminaareineen ja virkamiesvaihtoineen, Fiscalis 2007:n on katsottava olevan ennen kaikkea valtioiden (nykyisten jäsenvaltioiden ja ehdokasvaltioiden) välinen yhteistyöohjelma, jonka on määrä edistää veronkierron ja veropetosten torjuntaa yhteisössä ja kussakin valtiossa. Tavoitteena on varmistaa, että yhteisön oikeutta sovelletaan yhdenmukaisesti, ja taata sekä jäsenvaltioille että Euroopan unionille riittävät määrärahat vastata kansalaisille annetuista poliittisista sitoumuksista.

3.4. Komitea pitää erityisen myönteisenä sitä, että Fiscalis 2007 kattaa myös välittömän verotuksen. Komitea toivoo, että yhteisö pystyy ohjelman avulla ratkaisemaan välitöntä verotusta koskevassa veropoliittisessa yhteistyössä havaitut vaikeudet.

3.5. On tärkeää, että Fiscalis 2007:n avulla pystytään luomaan lopullinen ALV-järjestelmä, joka pohjautuu alkuperämaassa tapahtuvaan verotukseen. Tämä on ollut myös komitean kanta.

3.6. Komitea on vakuuttunut siitä, että samantapaisiin tavoitteisiin pohjautuvan tullimaksuohjelman(4) luominen ja mahdollisuus yhdistää kummankin ohjelman erityis- ja oheistoimet auttaisivat omalta osaltaan toteuttamaan tehokkaasti ja onnistuneesti Fiscalis 2007:lle asetetut tavoitteet.

3.6.1. Myös tullimaksujen osalta on tärkeää taata, että tullivalvonnan avulla varmistetaan tehokkaasti se, että yhteisön alueelle tuoduista hyödykkeistä kannettavat verot todella tuloutetaan verotusjärjestelmään.

3.7. Koska Fiscalis 2007 -ohjelmalle asetetut tavoitteet ovat tärkeitä Euroopan unionin koko veropolitiikan onnistumisen kannalta, komitea katsoo aiheelliseksi suosittaa, että piakkoin tapahtuvaa laajentumista silmällä pitäen ehdokasvaltioita kannustettaisiin voimakkaasti osallistumaan ohjelmaan. Tämä tavoite saavutetaan helpommin, jos osallistumiskustannukset eivät kohoa huomattavan korkeiksi.

3.8. Komitea katsoo lopuksi, että komission tulee pyrkiä esittämään Fiscalis 2007:n väli- ja loppuarvioinnissa laadullisen arvioinnin lisäksi myös määrällisiä tietoja ohjelman puitteissa toteutettujen toimenpiteiden vaikutuksista, etenkin veropetosten ja veronkierron torjumisesta saaduista tuloksista. Näin kaikkia osallistujamaita kannustetaan toimimaan asiassa ponnekkaasti.

4. Päätelmät

4.1. Edellä esitetyistä huomioista ja suosituksista huolimatta komitea on tyytyväinen komission ehdotukseen jatkaa ensimmäistä Fiscalis-ohjelmaa ja mukauttaa se taloudessa ja verotuksessa vallitsevaan uudenlaiseen todellisuuteen. Komitea suhtautuu myönteisesti siihen, että ehdotuksessa kiinnitetään erityistä huomiota ehdokasvaltioihin ja - kuten komitealla oli tilaisuus suositella vuonna 1997(5) - ulotetaan Fiscalis 2007 kattamaan tärkeä välitön verotus.

4.2. Tavoitteen onnistuminen riippuu edellä lausunnon 3.6.1 kohdassa mainitun tullivalvonnan tehokkuudesta.

4.3. Neuvoston ja komission tulisi luoda jo kauan sitten lupaamansa alkuperämaassa tapahtuvaan verotukseen pohjautuva lopullinen ALV-järjestelmä, kuten komitea on useaan kertaan ehdottanut.

Bryssel, 17. heinäkuuta 2002.

Talous- ja sosiaalikomitean

puheenjohtaja

Göke Frerichs

(1) Euroopan parlamentin ja neuvoston päätös N:o 888/98/EY, tehty 30 päivänä maaliskuuta 1998, sisämarkkinoiden välillisen verotuksen järjestelmiä vahvistavasta yhteisön toimintaohjelmasta (Fiscalis-ohjelma).

(2) SEK(2001) 1328.

(3) EYVL C 19, 21.1.1998, s. 48.

(4) Ohjelman luomista on jo ehdotettu Tulli 2007 -asiakirjassa (KOM(2002) 26 lopullinen), joka on Euroopan parlamentin ja ETSK:n tarkasteltavana (2002/0029 COD).

(5) EYVL C 19, 21.1.1998, s. 48.